În momentul în care a avut loc invazia trupelor sovietice în Cehoslovacia, o grupă formată din trei ofițeri români, condusă de general maior Paul Cheler, se afla în această țară de la 20 august 1968, fiind invitați de Ministerul Apărării din R. S. Cehoslovacia să asiste la aplicația tactică a Diviziei 13 tancuri din Mlado. După începerea invaziei, în primele ore ale zilei de 21 august 1968, ofițerii români au fost blocați de militarii sovietici în cazarma unității respective, fiind împiedicați fizic să intre în legătură cu Ambasada României din Praga. Li s-a oferit însă posibilitatea să meargă la Moscova cu un avion militar, dar militarii români au respins această variantă. Beneficiind de sprijinul direct al organelor militare cehoslovace, în ziua de 22 august 1968, delegația de ofițeri români a reușit să ajungă la Ambasada României din Praga și, ulterior, să se înapoieze în țară la 30 august 1968.